ΓΡΑΠΤΗ ΕΡΩΤΗΣΗ E-2961/97 υποβολή: Marjo Matikainen-Kallstrφm (PPE) προς την Επιτροπή (17 Σεπτεμβρίου 1997)

Θέμα: Περιορισμός της γραφειοκρατίας όσον αφορά την πολιτική στον τομέα της έρευνας και την περιφερειακή πολιτική της ΕΕ

Η Ευρωπαϊκή Ένωση προσπαθεί να μειώσει τις διαφορές ως προς την ανάπτυξη μεταξύ των διαφόρων περιοχών της με ρυθμίσεις στον τομέα της περιφερειακής και της διαρθρωτικής πολιτικής. Παρόλο αυτό, όμως, συχνά τα προερχόμενα από την ΕΕ ποσά ενίσχυσης δεν εισπράττονται από τις δικαιούχους περιοχές λόγω, ιδίως, της μεγάλης γραφειοκρατίας και των πολύπλοκων διαδικασιών υποβολής αίτησης της ΕΕ, και όχι τόσο για λόγους, π.χ., χαμηλής ποιότητας των έργων. Παρόμοια κατάσταση επικρατεί και σε ό,τι αφορά τα κοινοτικά προγράμματα για την έρευνα των οποίων οι διαδικασίες για υποβολή αίτησης είναι, και αυτές, ιδιαίτερα περίπλοκες.

Θα ήθελα να ερωτήσω την Ευρωπαϊκή Επιτροπή, ποια συγκεκριμένα μέτρα προτίθεται να λάβει για τη μείωση της γραφειοκρατίας στην ΕΕ στο πλαίσιο, π.χ., της επικείμενης μεταρρύθμισης των διαρθρωτικών ταμείων στον τομέα της περιφερειακής πολιτικής προκειμένου να επιτευχθεί μία αποτελεσματικότερη διάθεση των ποσών ενίσχυσης σε περιφερειακό επίπεδο.

Επί πλέον, θα ήθελα να πληροφορηθώ πώς προτίθεται να διασφαλίσει η Επιτροπή ότι οι ενδιαφερόμενοι, των οποίων η αίτηση απερρίφθη κατά τη σχετική διαδικασία, θα ενημερώνονται για τους λόγους της απόρριψης αυτής προκειμένου να εμπλουτίσουν τις γνώσεις τους εν όψει της υποβολής - ενδεχομένως - νέας αίτησης.

Απάντηση της κας Wulf-Mathies εξ ονόματος της Επιτροπής (27 Οκτωβρίου 1997)

Όσον αφορά τη μελλοντική αναδιοργάνωση των διαρθρωτικών ταμείων, η Επιτροπή έχει ήδη επισημάνει, κατά την παρουσίαση του «Προγράμματος Δράσης 2000» ((Έγγρ. COM(97)2000 τελικό. )), την πρόθεσή της να απλοποιήσει τις μεθόδους εφαρμογής, κυρίως μέσω του σαφούς προσδιορισμού των αρμοδιοτήτων των κρατών μελών, των περιφερειών και της Επιτροπής. Η τελευταία θα προσδιορίσει τους τρόπους λειτουργίας των διαρθρωτικών ταμείων για την επόμενη περίοδο προγραμματισμού, όταν θα εγκριθούν οι προτάσεις νέων κανονισμών στις αρχές του 1998.

Σχετικά με τη γεωγραφική επιλεξιμότητα, η Επιτροπή θα εξηγήσει, όπως πράττει σήμερα και όποτε της ζητείται, τους λόγους για τους οποίους δε συμφωνεί με την επιλογή των περιοχών που προτείνουν τα κράτη μέλη. Όσον αφορά συγκεκριμένα έργα, είναι αρμοδιότητα των αρχών των κρατών μελών να παρέχουν τις απαραίτητες πληροφορίες ανάλογα με τα υφιστάμενα εθνικά συστήματα.

Όσον αφορά τα κοινοτικά προγράμματα έρευνας και τεχνολογικής ανάπτυξης (E& ΤΑ), οι διαδικασίες για τη χορήγηση ενίσχυσης διαφέρουν σημαντικά, καθώς απαιτούν τη λήψη άμεσων αποφάσεων χρηματοδότησης από την ίδια την Επιτροπή, μετά από γνωμοδότηση των επιτροπών των αντίστοιχων προγραμμάτων, που αποτελούνται από εκπροσώπους των κρατών μελών. Με την πάροδο των ετών, η Επιτροπή βελτιώνει σταθερά τη διαφάνεια των διαδικασιών που ακολουθεί και μειώνεται ο χρόνος που απαιτείται για τη λήψη αποφάσεων χρηματοδότησης. Οιοσδήποτε υποβάλλει πρόταση, επιτυχή ή μη, ενημερώνεται γραπτώς σχετικά με την αποφάση αξιολόγησης της Επιτροπής. Η ανακοίνωση αυτή, που αποστέλλεται αμέσως μετά τη λήψη της απόφασης, εκθέτει εν συντομία τους λόγους που οδήγησαν στη λήψη της συγκεκριμένης απόφασης και παρέχει τη δυνατότητα αναζήτησης περαιτέρω εξηγήσεων από την Επιτροπή.